ตรวจเข้มเครื่องชั่งน้ำหนักหมู เอาผิดผู้ค้าเอาเปรียบผู้บริโภค สร้างความมั่นใจให้ประชาชนช่วงหมูแพง
นายอาวุธ วงศ์สวัสดิ์ รองอธิบดีกรมการค้าภายใน เปิดเผยว่า จากสถานการณ์ราคาหมูที่ปรับตัวสูงขึ้น กรมการค้าภายใน ติดตามสถานการณ์อย่างใกล้ชิดและเร่งบูรณาการร่วมกับหน่วยงานที่เกี่ยวข้องเพื่อแก้ไขปัญหาอย่างเป็นระบบ ขณะเดียวกันได้ให้ความสำคัญกับการรักษาความเป็นธรรมให้กับผู้บริโภคเกี่ยวกับเครื่องชั่ง ว่าจะได้ปริมาณถูกต้องครบถ้วน จึงได้ส่งเจ้าหน้าที่ลงพื้นที่ตรวจสอบเครื่องชั่งจำหน่ายเนื้อหมู จากการตรวจสอบระหว่างวันที่ 30 ธันวาคม 2564 - 4 มกราคม 2565 เจ้าหน้าที่ได้ดำเนินการตรวจสอบสถานประกอบการ จำนวนรวมทั้งสิ้น 208 แห่ง ตรวจสอบเนื้อหมูแพ็คสำหรับจำหน่าย จำนวน 10,172 แพ็ค พบน้ำหนักถูกต้องทั้งหมด ตรวจสอบเครื่องชั่งสปริงสำหรับชั่งจำหน่ายเนื้อหมู จำนวน 292 เครื่อง พบถูก 290 เครื่อง พบผิด 2 เครื่อง โดยเจ้าหน้าที่ชั่งตวงวัดได้ดำเนินการยึดเครื่องที่ผิดทั้งหมด ขณะที่การตรวจสอบเครื่องชั่งดิจิทัล สำหรับชั่งจำหน่ายเนื้อหมู จำนวน 349 เครื่อง พบถูก 346 เครื่อง พบผิด 3 เครื่อง ได้ดำเนินการผูกบัตรห้ามใช้ทั้งหมด กรมการค้าภายใน จะส่งเจ้าหน้าที่ตรวจสอบความถูกต้องของเครื่องชั่งอย่างต่อเนื่อง หากพบมีการดัดแปลงเพื่อขายสินค้าให้กับประชาชน จะมีความผิด โทษจำคุกไม่เกิน 7 ปี และปรับไม่เกิน 280,000 บาท หากพบเห็นการกระทำผิด สามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ